Dôvodová správa

A. Všeobecná časť

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva (ďalej len „návrh nariadenia vlády“) podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
 Cieľom návrhu nariadenia vlády je implementácia zistení auditu Európskej komisie z roku 2025, ktoré sa týkali nedostatkov v ustanovených paušálnych sadzbách a definícii konečného prijímateľa podpory (včelára) podľa nariadenia vlády Slovenskej republiky č. 10/2023 Z. z., ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky v sektore včelárstva (ďalej len „nariadenie vlády č. 10/2023 Z. z.“).
Rovnako je cieľom zefektívnenie a sprehľadnenie procesu administrácie podpory na vykonávanie opatrení Strategického plánu spoločnej poľnohospodárskej politiky (ďalej len „strategický plán“) v sektore včelárstva z pohľadu Pôdohospodárskej platobnej agentúry (ďalej len „platobná agentúra“), schválených žiadateľov a konečných prijímateľov podpory. 
V návrhu nariadenia vlády sa zároveň odstraňujú viaceré doterajšie neefektívne využívané podopatrenia, navrhuje sa zavedenie viacerých nových podopatrení a pri niektorých existujúcich podopatreniach sa zvyšuje miera podpory. Implementuje sa tiež 6. modifikácia strategického plánu pre opatrenia v sektore včelárstva.
V návrhu nariadenia vlády sa ustanovujú jednotlivé opatrenia strategického plánu v sektore včelárstva, možnosti poskytnutia podpory na jednotlivé opatrenia strategického plánu v sektore včelárstva, prvky procesu schvaľovania a poskytovania podpory a vykonávania opatrení strategického plánu v sektore včelárstva. 
Vzhľadom na veľký rozsah zmien sa navrhuje nahradiť doterajšiu právnu úpravu obsiahnutú v nariadení vlády č. 10/2023 Z. z.
Návrh nariadenia vlády bude mať negatívne vplyvy na rozpočet verejnej správy  a pozitívne vplyvy na životné prostredie. Návrh nariadenia vlády nebude mať vplyv na limit verejných výdavkov, sociálne vplyvy, vplyvy na podnikateľské prostredie, vplyv na manželstvo, rodičovstvo a rodinu, vplyvy na informatizáciu spoločnosti a ani na služby verejnej správy pre občana.
Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.
Návrh nariadenia vlády nebude predmetom vnútrokomunitárneho pripomienkového konania.

